Maroela Motors-padtoets: Tiguan, amper-amper perfekDie Volkswagen Tiguan 1.4 TSI Comfortline (Foto: Volkswagen) So dan en wan kom daar iets besonders. In die geval van die splinternuwe Volkswagen Tiguan, is dít so ŉ “iets”. Neem al jou persepsies oor kompak-sportnutsvoertuie en vergeet daarvan. Dié Tiguan het so pas die reëlboek herskryf. Ek was nie die grootste liefhebber van die vorige Tiguan nie. Die binneruim was effens klein, en hulle was beslis nie sonder fabrieksfoute nie. Volkswagen werk al ŉ geruime tyd aan die nuwe Tiguan en ‘n mens kan dit sien. Ons het die Tiguan 1.4 TSI Comfortline getoets en hy was toegerus met ŉ redelike lys opsionele ekstras. Die nuwe Tiguan volg VW se nuwe ontwerpstyl. Die meeste mense is gaande daaroor, ek sukkel nog bietjie om daaraan gewoond te raak. Ek kan nie presies sê wat dit is wat my pla nie, maar iets aan die voorkant lyk vir my nie reg nie. Die proporsies van die res van die motor is wel perfek. Aan die binneruim is waar dit begin spesiaal raak. Die Volkswagen Tiguan 1.4 TSI Comfortline (Foto: Volkswagen) Volkswagen het in die afgelope 10 jaar, volgens my – die perfekte bestuursposisie bemeester. Ek kan my boude ŉ bietjie laer maak as my knieë, die stuurwiel kan lekker ver uittrek en die rathefboom lê perfek waar my hand hom soek. Volkswagen het met dié Tiguan regtig hard gewerk aan watse materiale gebruik is. Die gehalte van die binneruim is net in ŉ ander liga teen sy mededingers. Hoewel die swart dakvoering die kajuit ietwat donker laat voel, is daar ŉ reusesondak wat oopgemaak kan word. Die Tiguan het die opsionele DynAudio-klankpakket. Dit is vir my wel ŉ vereiste. Gepaard met die Apple CarPlay word jou motor ŉ nie-so-klankdigte kamer waar jy na jou musiek kan luister teen ŉ volume wat selfs die kwartels sal laat hoor. Volume is nie DynAudio se enigste truuk nie. Die klankgehalte is asemrowend. Ek hou van my musiek … en hierdie stelsel speel dit so duidelik dat ek gereeld die hoendervleis uit my nek moes vryf. Daar is veiligheidsmaatreëls in oorvloed en talle liggies wat flikker indien daar ŉ motor in jou blindekol wegkruip, of uit jou baan uit dwaal. Die Volkswagen Tiguan 1.4 TSI Comfortline (Foto: Volkswagen) Die enjin in ons toetsmotor was die 92 kW 1.4 liter turbo-aangedrewe petrolweergawe. Hy bied ook 200 Nm wringkrag. Hierdie enjin laat die Tiguan glad nie soos ŉ vuurpyl voel nie, maar daar is oorgenoeg sous vir alledaagse rondrits, en bied dan goeie brandstofverbruik. Indien jy die stratosfeer wil bekruip, sal jy wel na die 2.0 TSI moet kyk – hy brul met 162 kW en 350 Nm – maar sal uit die aard van die saak baie dors wees. Die ses-gang-handrat verwissel glad en akkuraat ratte. Al wat pla tot jy hom gewoond raak, is die koppelaar. Dit is wel iets wat ek onthou van die vorige Tiguan. Die koppelaar vat nie vir my lekker eweredig nie, so ŉ mens trek weg met ŉ konstante ruk-en-pluk, maar dit raak beter ná so ŉ paar dae en ŉ paar vloekwoorde. Hoewel die Tiguan op reuse 19″-tekkies loop, is sy ritgehalte indrukwekkend goed. Daar is so te sê geen bakrol nie, maar die vering is nie hard nie. Die kajuit is ook indrukwekkend klankdig en ergonomies uitgelê. Die sitplekke sit heerlik en ŉ mens se lyf raak nie sommer gou moeg nie. Om op te som sou ek sê die nuwe Tiguan is amper, amper perfek. Dit is regtig mooi (behalwe van voor – maar dit is net ek), die kajuit se truuks en luukshede is asemrowend en die afwerking ongeëwenaar in sy klas en hy prys nie sleg teen sy mededingers nie. Ek sou die 1.4 TSI outo koop, ongeveer R40 000 duurder en sy enjin bied 110 kW en 250 Nm. Jy is ook dan ontslae van die koppelaar-kwale. Die Tiguan is ook ŉ WesBank SA Motor van die Jaar-finalis … So lyk die reeks: Die reeks word gedek deur ŉ 3 jaar/120 000 km-waarborg en ŉ 5 jaar/90 000 km-diensplan met diensintervalle van 15 000 km. So lyk die kompetisie: 5 jaar/100 000 km- omvattende instandhoudingsplan 4 jaar/80 000 km- diensplan 5 jaar/ 90 000 km- diensplan 5 jaar/90 000 km- diensplan 5 jaar/90 000 km- diensplan 3 jaar/onbeperkte km-diensplan 6 jaar/100 000 km- omvattende instandhoudingsplan 5 jaar/90 000 km- diensplan Daar is letterlik honderde opsies in hierdie klas. Jy kan regtig besluit op presies watse enjin, brandstof, ratkas, voorwiel- of allewielaandrywing, spesifikasievlakke en nog meer. Maak ŉ kortlys en ry dié waarvan jy hou. Ek hou wel regtig baie van die Tiguan.